Sorrento

An Sorrento (; ; Ninapoles: Surriento) usa ka comune ha lalawigan han Napoles ha rehiyon han Campania ha nasod han Italya. Iní nga bungto sapit hin igbaw han Bahia han Napoles ha Salatan nga Italya. Usá iní nga popular nga kinakadto hin mga turista tungod han dirudilain hiní nga mga gagmay nga namamaligya hin antique ngan han kahamutang hiní ha Baybayon han Amalfi, madali iní makadtoan tikang ha Napoles ngan Pompeii kay nahamutang iní ha timugan o salatan-sidlangan nga dapit han Circumvesuviana nga linea hin riles. Kilalado an bungto tungod han mga gudti-gudti nga mga baraligyaan hin ceramics, lacework ngan marquetry (buhat-hin-kahoy).

An Rawis han Sorrento mayda mag-upay nga mga paglantaw han Napoles, Vesuvio ngan han Purô han Capri. An Dalan han Amalfi, nga nasumpay han Sorrento ngan Amalfi, usá nga halig-ot nga dalan nga naagi ha daplin han mga higtaas nga pangpang ha igbaw han Dagat Tirreno.

Mga ferry ngan mga hydrofoil nasumpay han bungto ngadto ha Napoles, Amalfi, Positano, Capri ngan Ischia. An mga pangpang ha igbaw han dagat ha Sorrento ngan mga mamahalon nga hotel nagpakada hin mga sikat nga tawo sugad kanda Enrico Caruso ngan Luciano Pavarotti.

An limoncello, usá nga digestif nga ginhimo tikang hin panit hin limon, alkool, tubig ngan asukar, ginhihimo ha Sorrento. Iba nga mga produkto hin agrikultura an citrus nga prutas, vino, nuts ngan olivo.

Mga pinambasaran